和十二兄五首  其四
作者：晁沖之
朝代：宋

paragraphs: 先生翰墨英，揮灑每被酒。
氣凌蒼柱穹，勢壓坤軸厚。
俊拔今固無，妙絕古未有。
驚鸞忽矯翼，犇馬時驤首。
高步禇薛流，下視鍾王友。
好事隨取之，所至具名酎。
簡疏秦隸奇，譎怪夏篆醜。
么麽張芝草，嫵媚元和柳。
載觀碑籍存，尚恐金石朽。
未知太極成，有請於公不。